《登衡岳值风雾至绝顶忽霁感灵贶赋二十韵》
明代·黄佐

炎德殿南戒，玄功协北祇。大哉祝融祀，邈矣陶唐时。

锡民溥鸿祝，翊国隆骏基。明明翼轸列，滔滔江汉驰。

屹柱立乾栋，连络亘地维。衣带萦三湘，婴孺抚九疑。

攒峰锁苍雾，标岚横彩霓。青玉固葱茜，朱陵亦葳蕤。

兹山擅雄峻，伊予嗜灵奇。停舻谐夙愿，彯节随所之。

仰探丹凤穴，俯见玄豹崖。冥濛苦氛祲，窈窕多路岐。

皎镜雪方积，虚壑风何悲。岂知淩绝巘，及此娱晴曦。

歘吸朅灵景，混茫开太仪。烟霭散林薄，云光溢川坻。

平崖少延伫，穷发皆可窥。振衣望郢甸，披云辨京圻。

如彼朝阳鸟，跂尔梧桐枝。整翮自兹去，翱翔本无期。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。